Savienības pienākumi saistībā ar ūdeņu dzīvo resursu ilgtspējīgu izmantošanu izriet no KZP regulas 2. pantā noteiktajiem pienākumiem.

Tā kā attiecīgās dalībvalstis nav panākušas vienošanos par kvotas galīgās sadales principu, Regula (ES) 2022/109 uz 2022. gada pirmo pusi dalībvalstīm piešķir sākuma daļu (50 %) no Savienības kvotas, kas 2022. gadā pieejama attiecībā uz dzeltenspuru tunzivi (Thunnus albacares) IOTC (Indijas okeāna tunzivju komisija) kompetences apgabalā.

Regula (ES) 2022/109 uz laiku, kamēr nav tālāk minēto laikposmu aptveroša zinātniskā ieteikuma, attiecībā uz anšovu (Engraulis encrasicolus) ICES 9. un 10. apakšapgabalā un Savienības ūdeņos Centrālaustrumu Atlantijas zvejniecības komitejas (CECAF) 34.1.1. zonā nosaka nulles apjoma KPN laikposmam no 2022. gada 1. jūlija līdz 2023. gada 30. jūnijam. ICES ieteikums par šo krājumu gaidāms tikai 2022. gada jūnijā. Lai nodrošinātu to, ka zvejas darbības var turpināties, kamēr uz jaunāko zinātnisko ieteikumu balstīta galīga KPN vēl nav noteikta, uz 2022. gada jūliju, augustu un septembri būtu jānosaka 10 061 tonnu liela provizoriska KPN, kas pamatota ar 2021. gada trešajā ceturksnī gūto nozveju apjomu.

Lēmumu par galīgajām ziemeļu garneles zvejas iespējām ICES 3.a rajonā pieņem Savienība un Norvēģija. Lēmumu par brētliņas zvejas iespējām ICES 3.a rajonā, ICES 2.a rajonā un ICES 4. apakšapgabalā par laikposmu no 2022. gada 1. jūlija līdz 2023. gada 30. jūnijam pieņem Savienība, Norvēģija un Apvienotā Karaliste. Lēmumu par galīgajām brētliņas zvejas iespējām ICES 7.d un 7.e rajonā pieņem Savienība un Apvienotā Karaliste. Starptautiskās Jūras pētniecības padomes (ICES) ieteikums par minētajām KPN publicēts 9. maijā. Tāpēc ar minētajām KPN saistītās zvejas iespējas uz laiku, kamēr nav zināms apspriežu iznākums, ir apzīmētas ar pm. Tiklīdz apspriežu iznākums kļūs zināms, Padomei tiks iesniegts neoficiāls Komisijas dienestu dokuments par relevantajām zvejas iespējām. Pēc tam Padomei relevantās zvejas iespējas būtu jānosaka.

Regula (ES) 2022/109 uz laiku, kamēr nav publicēts galīgais ICES ieteikums, attiecībā uz ziemeļu garneli (Pandalus borealis) ICES 3.a rajonā (Kategats/Skageraks) nosaka provizorisku kopējo pieļaujamo nozveju (KPN) laikposmam no 2022. gada 1. janvāra līdz 31. decembrim. Turklāt Regula (ES) 2022/109 uz laiku, kamēr nav publicēts ICES ieteikums, attiecībā uz brētliņu ICES 3.a rajonā (Kategats/Skageraks), 2.a rajonā (Norvēģu jūra) un 4. apakšapgabalā (Ziemeļjūra) nosaka nulles apjoma provizoriskās KPN laikposmam no 2022. gada 1. jūlija līdz 2023. gada 30. jūnijam. Bez tam Regula (ES) 2022/109 uz laiku, kamēr nav publicēts ICES ieteikums, attiecībā uz brētliņu ICES 7.d un 7.e rajonā (Lamanšs) nosaka provizorisku KPN laikposmam no 2022. gada 1. janvāra līdz 30. jūnijam.

Ar šo priekšlikumu zvejas iespējas dalībvalstīm iedala saskaņā ar Regulas (ES) Nr. 1380/2013 mērķiem. Ievērojot Regulas (ES) Nr. 1380/2013 16. un 17. pantu, dalībvalstīm ir jānolemj, kā tām iedalītās zvejas iespējas var saskaņā ar konkrētiem zvejas iespēju iedalīšanas kritērijiem tālāk iedalīt to karoga kuģiem. Tāpēc dalībvalstīm ir rīcības brīvība, kas vajadzīga, lai priekšlikuma aptverto zvejas iespēju izmantošanas nolūkā iedalītās kopējās pieļaujamās nozvejas (KPN) tālāk sadalītu saskaņā ar izvēlēto sociālo/ekonomisko modeli.

Brētliņa ir īsdzīvojoša suga. Tāpēc, lai tās zvejniecība varētu sākt darboties, zvejas iespējas būtu jānosaka drīz pēc 9. maijā izdotā ICES ieteikuma publicēšanas. Zvejniecība darboties sāks 2022. gada 1. jūlijā. Kopš 2019. gada aprīļa ICES izdod vienu kopīgu ieteikumu par brētliņu ICES 3.a rajonā (Kategats/Skageraks), no vienas puses, un par brētliņu ICES 2.a rajonā (Norvēģu jūra) un ICES 4. apakšapgabalā (Ziemeļjūra), no otras puses. Tās visas tiek uzskatītas par vienu bioloģisko krājumu, lai gan to pārvaldība joprojām tiek dalītā veidā īstenota divos apgabalos. Lai labāk pieskaņotos zvejas sezonai un novērtējumā iekļautu jaunākos apsekojumu datus, 2022. gadā ICES mainīja laiku, kad publicē tās ieteikumu par brētliņu 7.d un 7.e rajonā (Lamanšs), – tagad tas ir saskaņots ar laiku, kad publicē ieteikumu par brētliņu ICES 3.a rajonā (Kategats/Skageraks), 2.a rajonā (Norvēģu jūra) un 4. apakšapgabalā (Ziemeļjūra).

Savā ikgadējā sanāksmē 2021. gadā IOTC pieņēma pārskatītus dzeltenspuru tunzivs nozvejas limitus, kas tagad attiecas ne tikai uz kuģiem, kuri zvejo ar riņķvadu, bet gan uz visiem zvejas rīkiem, ko izmanto dzeltenspuru tunzivs zvejniecībā. Regula (ES) 2022/109 minētos pārskatītos nozvejas limitus īstenoja Savienības tiesību aktos. Pēc minētās ikgadējās sanāksmes Komisija uzsāka tehniskas konsultācijas ar attiecīgajām dalībvalstīm, lai palīdzētu tām panākt vienošanos par to, kā Savienībai piešķirto dzeltenspuru tunzivs kvotu savstarpēji sadalīt, ietverot visus zvejas rīkus. Tomēr līdz 2022. gada martam attiecīgās dalībvalstis par galīgo sadales principu nebija vienojušās. Uz šā fona un ņemot vērā vajadzību nodrošināt zvejas iespējas Savienības flotei, kas darbojas IOTC apgabalā, Regula (ES) 2022/109 uz 2022. gada pirmo pusi dalībvalstīm piešķir sākuma daļu (50 %) no Savienības kvotas, kas 2022. gadā pieejama attiecībā uz dzeltenspuru tunzivi IOTC apgabalā.

2022/0182 (NLE)

Priekšlikums

PADOMES REGULA,

ar kuru groza Regulu (ES) 2022/109, ar ko 2022. gadam nosaka konkrētu zivju krājumu un zivju krājumu grupu zvejas iespējas, kuras piemērojamas Savienības ūdeņos un – attiecībā uz Savienības zvejas kuģiem – konkrētos ūdeņos, kas nav Savienības ūdeņi

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 43. panta 3. punktu,

ņemot vērā Eiropas Komisijas priekšlikumu,

tā kā:

(1)Padomes Regula (ES) 2022/109 nosaka konkrētu zivju krājumu un zivju krājumu grupu zvejas iespējas, kuras 2022. gadā piemērojamas Savienības ūdeņos un – attiecībā uz Savienības zvejas kuģiem – konkrētos ūdeņos, kas nav Savienības ūdeņi.

(2)Regula (ES) 2022/109 uz laiku, kamēr nav publicēts galīgais Starptautiskās Jūras pētniecības padomes (ICES) zinātniskais ieteikums, attiecībā uz ziemeļu garneli (Pandalus borealis) ICES 3.a rajonā (Kategats/Skageraks) nosaka provizorisku kopējo pieļaujamo nozveju (KPN). Minētā krājuma galīgā KPN būtu jānosaka saskaņā ar minēto galīgo ieteikumu un Savienības un Norvēģijas apspriešanās iznākumu.

(3)Regula (ES) 2022/109 uz laiku, kamēr nav publicēts relevantais ICES zinātniskais ieteikums, attiecībā uz brētliņu (Sprattus sprattus) ICES 3.a rajonā (Kategats/Skageraks), kā arī ICES 2.a rajonā (Norvēģu jūra) un ICES 4. apakšapgabalā (Ziemeļjūra) nosaka nulles apjoma provizoriskās KPN laikposmam no 2022. gada 1. jūlija līdz 2023. gada 30. jūnijam. Minēto pārvaldības apgabalu galīgās KPN būtu jānosaka saskaņā ar minēto ieteikumu un Savienības, Norvēģijas un Apvienotās Karalistes apspriešanās iznākumu.

(4)Regula (ES) 2022/109 uz laiku, kamēr nav publicēts relevantais ICES zinātniskais ieteikums par laikposmu no 2022. gada 1. jūlija līdz 2023. gada 30. jūnijam, attiecībā uz brētliņu ICES 7.d un 7.e rajonā (Lamanšs) nosaka provizorisku KPN laikposmam no 2022. gada 1. janvāra līdz 30. jūnijam. Savu 2022. gada ieteikumu ICES izdeva 2022. gada 9. maijā. Minētā krājuma galīgā KPN būtu jānosaka saskaņā ar minēto ieteikumu un Savienības un Apvienotās Karalistes apspriešanās iznākumu.

(5)Regula (ES) 2022/109 uz laiku, kamēr nav tālāk minēto laikposmu aptveroša zinātniskā ieteikuma, attiecībā uz anšovu (Engraulis encrasicolus) ICES 9. un 10. apakšapgabalā un Savienības ūdeņos CECAF 34.1.1. zonā nosaka nulles apjoma KPN laikposmam no 2022. gada 1. jūlija līdz 2023. gada 30. jūnijam. ICES ieteikums par šo krājumu gaidāms 2022. gada jūnijā. Lai nodrošinātu to, ka zvejas darbības var turpināties, kamēr uz jaunāko zinātnisko ieteikumu balstīta galīga KPN vēl nav noteikta, uz 2022. gada jūliju, augustu un septembri būtu jānosaka 10 061 tonnu liela provizoriska KPN, kas pamatota ar 2021. gada trešajā ceturksnī gūto nozveju apjomu.

(6)Regula (ES) 2022/109 attiecībā uz dzeltenspuru tunzivi (Thunnus albacares) IOTC (Indijas okeāna tunzivju komisija) kompetences apgabalā Savienības tiesību aktos īstenoja pārskatītos nozvejas limitus. Pārskatītie nozvejas limiti tagad attiecas ne tikai uz kuģiem, kuri zvejo ar riņķvadu, bet gan uz visiem zvejas rīkiem, ko izmanto dzeltenspuru tunzivs zvejniecībā. Attiecīgās dalībvalstis vēl nav vienojušās par to, kā pārskatītos nozvejas limitus vislabāk sadalīt to starpā, un tāpēc Padomes Regula (ES) 2022/109 uz 2022. gada pirmo pusi dalībvalstīm piešķir sākuma daļu (50 %) no Savienības kvotas, kas 2022. gadā pieejama attiecībā uz dzeltenspuru tunzivi IOTC apgabalā.

(7)Atlikusī Savienības kvotas daļa par 2022. gadu attiecībā uz dzeltenspuru tunzivi IOTC apgabalā tāpēc jāiedala saskaņā ar iznākumu, ar kādu noslēgsies attiecīgo dalībvalstu diskusija par minētajam krājumam atbilstošās Savienības kvotas sadali, un pirms 2022. gada 30. jūnijā beidzas sākotnējā piešķīruma piemērošanas laiks.

(8)Tāpēc Regula (ES) 2022/109 būtu attiecīgi jāgroza.

(9)Regulas (ES) 2022/109 noteiktie nozvejas limiti ir piemērojami no 2022. gada 1. janvāra. Tāpēc arī noteikumi par nozvejas limitiem, kas ieviesti ar šo regulu, būtu jāpiemēro no minētās dienas. Šāda piemērošana ar atpakaļejošu spēku neskar juridiskās noteiktības un tiesiskās paļāvības aizsardzības principus, jo attiecīgās zvejas iespējas tiek palielinātas vai vēl nav pilnībā apgūtas. Ņemot vērā lietas steidzamību nolūkā nepieļaut zvejas darbību pārtraukumus, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,

IR PIEŅĒMUSI ŠO REGULU.